पाएं अपने शहर की ताज़ा ख़बरें और फ्री ई-पेपरडाउनलोड करें
जिले में लगातार कोरोना की स्थिति विस्फोटक होते जा रही है। इसके बावजूद लोगों के द्वारा लापरवाही बरती जा रही है। जिससे संक्रमण बढ़ने की संभावना भी बढ़ती जा रही है। वहीं, जिले वासियों के द्वारा नियमों का पालन नहीं किये जाने पर भीड़ पर भी नियंत्रण नहीं होने से हालात दिन प्रतिदिन बेकाबू होते जा रहे हैं। लोग अनावश्यक बाजारों में भीड़ भाड़ की स्थिति उत्पन्न कर रहे हैं। जिसके कारण शहर के चांदनी चौक, कटरा बाजार, बुधौली बाजार, दल्लू चौक सहित विभिन्न स्थानों पर वीरवार की स्थिति देखी जा रही है। दुकानदार भी मनमानी करते हुए रोस्टर के अनुसार दुकान नहीं खोल रहे हैं। दुकानदार अपनी इच्छा अनुसार दुकान खोल रहे है। वहीं, प्रशासन को देखते ही ग्राहकों के साथ दुकान के अंदर बंद हो जा रहे हैं। उनकी इस लापरवाही के कारण कोरोना संक्रमण में रफ्तार आ सकती है। वह अपने जान के साथ-साथ ग्राहकों की जान से खेल रहे हैं। वही पिछले 48 घंटे में 162 संक्रमित मरीज पाए गए। जबकि 7 लोगों की मौत हो चुकी है। जिसके बाद जिले में कुल 70 लोगों की मौत हो चुकी है। जिससे जिले में भय का माहौल बना हुआ है। जिसको लेकर जिला प्रशासन व स्वास्थ्य विभाग के द्वारा लगातार लोगों से अपील कर रही है कि कोरोना संक्रमण होने पर भयभीत नहीं हो डॉक्टर के सम्पर्क में रहे। साथ ही कोविड नियमों का पालन करें।
शनिवार को मिले थे 105 मरीज
जिले में कोरोना के रफ्तार में लगातार वृद्धि हो रही है। वहीं पिछले 48 घंटे में 162 संक्रमित पाए गए हैं। स्वास्थ्य विभाग से मिली जानकारी के अनुसार शनिवार को 105 और रविवार को 57 संक्रमित पाए गए हैं। जिसमें बरबीघा में शनिवार को 8, शेखोपुरसराय में 35, अरियरी में 14, शेखपुरा से 39, चेवाड़ा में 8 एवं घाटकुसुंबा में एक संक्रमित मिले हैं। वहीं, रविवार को बरबीघा में 13, शेखोपुरसराय 18, अरियरी 01, शेखपुरा में 20 एवं घाटकुसुंबा में 5 संक्रमित मरीज पाए गए हैं। जिसे कोरोना किट उपलब्ध करा कर होम आइसोलेशन में रखा गया है। वहीं, गंभीर स्थिति वाले मरीज को कोविड केयर सेंटर में भर्ती कराया गया है। जहां सभी प्रकार की व्यवस्था उपलब्ध की गई है। इस बाबत कोविड केयर सेंटर के प्रभारी डॉ.अशोक कुमार ने बताया कि सेंटर ऑक्सीजन के साथ साथ अन्य सभी प्रकार की सुविधा उपलब्ध है। जिसके कारण मरीजों को किसी प्रकार की समस्या नहीं हो रही है। सभी मरीजों को बेहतर इलाज किया जा रहा है।
7 लोगों की मौत के बाद संख्या बढ़कर हुई 70
पिछले 48 घंटे में जिले में कुल 7 लोगों की मृत्यु हो गई है। जिसमें रविवार को 3 जबकि, शनिवार को 4 लोगों को कोरोना ने अपने काल के गाल में समा लिया है। रविवार को डीहकुसुम्भा गांव निवासी 40 वर्षीय दिनेश यादव की मौत सांस लेने में तकलीफ होने के कारण हो गई। स्थानीय लोगों ने बताया कि सांस लेने में तकलीफ होने पर इलाज के लिए शेखपुरा के निजी अस्पताल में भर्ती किया गया था। वही गिरिहिंडा निवासी चेवाड़ा के पीआरएस विनोद चौधरी के 65 वर्षीय मां का निधन सांस लेने में तकलीफ होने के दौरान एक निजी अस्पताल में इलाज के दौरान हो गए। साथ ही पुरैना गांव निवासी 50 वर्षीय जनार्दन पांडेय का निधन इलाज के दौरान गांव में ही हो गयी। जिसको लेकर पूरे गांव में मातम छा गया है। इसी प्रकार शनिवार को जखराज स्थान में बरुनी गांव निवासी 65 वर्षीय जनार्दन यादव इलाज के दौरान ऑक्सीजन लेवल कम होने के कारण मौत हो गई। इसके साथ ही बरबीघा के माउर गांव निवासी कुमुद रंजन पिछले कई दिनों से बीमार चल रहे थे।जिसके कारण उनका निजी अस्पताल में इलाज किया जा रहा था। जहां इलाज के दौरान ही उनकी मौत हो गई। जबकि बरबीघा प्रखंड अंतर्गत नरसिंहपुर गांव निवासी 56 वर्षीय लेखक शशिभूषण की मौत सांस लेने में तकलीफ होने पर पटना के एक निजी अस्पताल में गई। सनैया गांव की आंगनबाड़ी सेविका फ़सीहा खातून की मौत हो गई।
दुकानदारों की लापरवाही पड़ सकती है भारी
संक्रमण से बचाव को लेकर जिला प्रशासन के द्वारा रोस्टर के अनुसार दुकान खोलने का निर्देश दिया गया। लेकिन दुकानदारों के द्वारा प्रतिदिन लापरवाही बरती जा रही है। जिससे कोरोना संक्रमण का विस्तार हो सकता है। वही दुकानदार प्रशासन को देखते ही दुकान में ही ग्राहक के साथ बंद हो जा रहे हैं। इससे संक्रमण को बढ़ावा दिया जा रहा है। गौरतलब हो कि जिला प्रशासन के द्वारा नियमों का पालन नहीं करने वाले कई दुकानों को भी सील किया गया है। इसके बावजूद भी दुकानदार अपनी मनमानी कर रहे हैं। इससे संक्रमण का खतरा बरकरार है। एक ओर जहां लोगों के द्वारा लापरवाही की जा रही है, वहीं दुकानदार प्रशासन द्वारा दी गई छूट का नाजायज फायदा उठा रहे हैं। वहीं प्रशासन नियमों का पालन कराने को लेकर सड़क पर उतर रही है और बिना मास्क पहन कर घूम रहे लोगों को मास्क पहने का अपील कर रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn